**Predkladacia správa**

Ministerstvo pôdohospodárstva a rozvoja vidieka Slovenskej republiky predkladá návrh zákona o poľovníctve a o zmene a doplnení niektorých zákonov (ďalej len „návrh zákona“) na základe úlohy č. 8 z Plánu legislatívnych úloh vlády Slovenskej republiky na rok 2017. Vzhľadom na veľký rozsah potrebných zmien súčasného zákona sa upustilo od prípravy novely súčasného zákona č. 274/2009 Z. z. o poľovníctve a o zmene a doplnení niektorých zákonov v znení neskorších predpisov (ďalej len „zákon č. 274/2009 Z. z.“) a pripravil sa nový zákon o poľovníctve. Z uvedeného dôvodu predseda vlády Slovenskej republiky listom vyjadril súhlas so zmenou termínu na predloženie návrhu zákona na rokovanie vlády Slovenskej republiky do júna 2019.

Podkladom pre prípravu návrhu zákona bola vypracovaná Koncepcia rozvoja poľovníctva v Slovenskej republike – národný program rozvoja poľovníctva a zachovania genofondu voľne žijúcej zveri (ďalej len „koncepcia“), schválená vládou Slovenskej republiky uznesením č. 548 z 29. novembra 2017. Pri príprave návrhu zákona sa vychádzalo aj z poznatkov z aplikačnej praxe pri uplatňovaní zákona č. 274/2009 Z. z. Návrh zákona upravuje uznávanie, zmeny a užívanie poľovných revírov, poľovnícke hospodárenie, plánovanie a dokumentáciu, ochranu poľovníctva a zveri, starostlivosť o zver, zlepšovanie životných podmienok zveri, vznik, registráciu a zánik poľovníckej organizácie, vedenie centrálneho registra poľovníckych organizácií, podmienky lovu a zužitkovanie zveri. Vymedzuje právne postavenie, organizáciu a pôsobnosť Slovenskej poľovníckej komory. Upravuje postup pri uplatňovaní náhrady škody spôsobenej poľovníctvom, zverou a na zveri. Ustanovuje pôsobnosť orgánov štátnej správy na úseku poľovníctva, upravuje štátny dozor v poľovníctve a zodpovednosť za porušenie povinností ustanovených týmto zákonom.

Návrh zákona podrobne upravuje postup orgánov štátnej správy pri uznávaní a zmenách hraníc poľovných revírov, proces a podmienky uznávania zverníc a bažantníc. Zavádza nový systém vzniku užívacieho práva k poľovnému revíru, ktorý má nahradiť súčasné evidovanie zmluvy o užívaní poľovného revíru okresným úradom. Zavádza register užívateľov poľovných revírov, register poľovníckej stráže, register poľovníckych hospodárov a definuje informačný systém v poľovníctve. Vychádzajúc z koncepcie sú v návrhu zákona zadefinované chránené poľovné oblasti, ako environmentálny nástroj štátu na zachovanie a zveľaďovanie genofondu voľne žijúcich populácií pôvodných druhov zveri a spôsob ich vytvárania. Návrh zákona zavádza viaceré opatrenia, smerujúce k zníženiu početných stavov raticovej zveri, ktorá v súčasnosti spôsobuje vysoké škody v poľnohospodárstve a v lesnom hospodárstve, či už v oblasti obmedzenia nadmerného prísunu krmív do poľovných revírov, ako aj v oblasti plánovania lovu zveri. Návrh zákon zároveň precizuje viaceré ustanovenia, ktoré sú v súčasnom zákone nejasné alebo nedostatočne upravené.

Návrh zákona nebude predmetom vnútrokomunitárneho pripomienkového konania.

Návrh zákona bude mať pozitívny aj negatívny vplyv na služby verejnej správy pre občana, pozitívny vplyv na informatizáciu spoločnosti, pozitívny vplyv na životné prostredie a negatívny vplyv na rozpočet verejnej správy tak, ako je uvedené v doložke vybraných vplyvov a analýzach vybraných vplyvov. Návrh zákona nebude mať vplyv na podnikateľské prostredie, sociálne vplyvy, ani vplyvy na manželstvo, rodičovstvo a rodinu. Analýza výdavkov je spracovaná v súlade s metodikou a finančnými limitami pre štúdie uskutočniteľnosti podľa Úradu podpredsedu vlády SR pre investície a informatizáciu (ÚPVII).

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súde, zákonmi a ostatnými všeobecne záväznými právnymi predpismi a medzinárodnými zmluvami, ktorými je Slovenská republika viazaná, ako aj s právne záväznými aktmi Európskej únie.

Dátum nadobudnutia účinnosti sa navrhuje s ohľadom na potrebu zabezpečiť, aby adresáti zákona mali dostatok času na oboznámenie sa s novou právnou úpravou.